## Rješenje Ustavnog suda Republike Hrvatske broj U-III-775/1995 od 18

### NN 24/1997 (28.2.1997.), Rješenje Ustavnog suda Republike Hrvatske broj U-III-775/1995 od 18

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Milan Vuković i Mladen Žuvela, odlučujući o prijedlogu za povrat
u prijašnje stanje, što ga je podnio D. M. iz N., na sjednici održanoj
dana 18. veljače 1997. godine, donio je

## **RJEŠENJE**

1. Odbija se prijedlog za povrat u prijašnje stanje.

2. Ustavna tužba se odbacuje.

3. Ovo rješenje objavit će se u "Narodnim novinama".

Obrazloženje

Prijedlog za povrat u prijašnje stanje predlagatelj D. M. podnio je
zbog propuštanja roka za podnošenje ustavne tužbe. Uz prijedlog podnositelj
je podnio i ustavnu tužbu u povodu presude Upravnog suda Republike Hrvatske,
broj: Us-485/1995 od 12. travnja 1995. godine. Tom presudom je odbijena
tužba podnositelja protiv rješenja Komisije Ministarstva unutarnjih poslova
Republike Hrvatske od 28. studenog 1994. godine, kojim je odbijen podnositeljev
zahtjev za izdavanje oružnog lista za držanje i nošenje pištolja, jer da
za to nema opravdanih razloga.

Podnositelj navodi da mu je navedenom odlukom povrijeđeno ustavno pravo
iz članka 19. Ustava Republike Hrvatske.

Prijedlog nije osnovan.

Prema odredbi članka 29. Ustavnog zakona o Ustavnom sudu Republike Hrvatske
("Narodne novine", broj 13/91 - nastavno: Ustavni zakon) ustavna
tužba se može podnijeti u roku od mjesec dana računajući od dana primitka
odluke u povodu koje se podnosi ustavna tužba. Prema odredbama članka 52.
Poslovnika Ustavnog suda Republike Hrvatske ("Narodne novine",
broj 29/94 - u nastavku: Poslovnik Suda) osobi koja iz opravdanih razloga
propusti rok za podnošenje ustavne tužbe, Sud će dopustiti povrat u prijašnje
stanje ako ona u roku od 15 dana, nakon prestanka razloga koji je prouzročio
propuštanje, podnese prijedlog za povrat u prijašnje stanje, te ako istodobno
s prijedlogom podnese i ustavnu tužbu. I dalje, povrat u prijašnje stanje
ne može se tražiti nakon proteka tri mjeseca od dana propuštanja, a neće
se dopustiti povrat u prijašnje stanje ako je propušten rok za stavljanje
prijedloga da se dopusti povrat u prijašnje stanje.

Kako podnositelj navodi u ustavnoj tužbi presudu Upravnog suda, broj:
Us-485/1994 primio je njegov namještenik u odvjetničkom uredu dana 8. lipnja
1995. godine.

Podnositelj navodi da je s presudom upoznat tek u rujnu 1995. godine,
budući je bio mobiliziran od svibnja 1995. te da je povremeno navraćao
u pisarnicu, ali da to nije mogao tijekom srpnja i kolovoza 1995. godine
zbog boravka na terenu.

Ustavnu tužbu zajedno s prijedlogom za povrat u prijašnje stanje podnositelj
je podnio 25. rujna 1995. godine, dakle, unutar objektivnog roka od tri
mjeseca.

Prijedlog, međutim, ne sadrži razloge i dokaze na temelju kojih bi prijedlog
bilo opravdano usvojiti, a što proizlazi iz navoda samog prijedloga i ustavne
tužbe.

U skladu s iznijetim, donijeto je rješenje o odbijanju tog prijedloga,
a ustavna tužba je, na temelju članka 26. Ustavnog zakona i članka 58.
Poslovnika Suda, odbačena kao nepravodobna.

Odluka o objavljivanju utemeljena je na odredbi članka 20. Ustavnog
zakona.

Broj: U-III-775/1995.
Zagreb, 18. veljače 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 24/1997-324